钦定古今图书集成/理学汇编/文学典/第200卷 > 《跋王道州仙麓诗卷》前人
## 钦定古今图书集成/理学汇编/文学典/第200卷 > 《跋王道州仙麓诗卷》前人

读仙麓诗，诗材政自满天地间也。杜太苦，李太放，变
踔厉憀栗，从李杜间分一段光霁。如《长庆集》中，“君尊
臣卑，宾顺主穆”，仙麓疑甚近之。香山天资倜傥，乐易
其居，又有疏泉凿石之胜，与一时名辈为宫为商，《九
老图》中概可想见。仙麓屋九仙下，其骑气御风，风流
正自相接。至其当舂陵龙蛇起陆之际，山窗昼永，石
鼎茶香，无一日改其吟咏之度。是丸倒囊矢，破的无
地不然也。神人端士，其气为清淑者为一，故心常得
其自律自吕之妙。《仙麓》此集，宜与《长庆》并行无疑。